<classify> BAADA ya Waziri Mkuu, Kassim Majaliwa, kulifungua rasmi Soko Kuu la Dhahabu mkoani Geita siku 10 zilizopita, imeelezwa kuwa mwitikio wa wachimbaji wadogo wanaofi ka kuuza madini yao katika soko hilo umeanza kuwa mzuri.Ofisa Madini Mkoa wa Geita, Daniel Mapunda alisema kwa siku wanapokea wastani wa wachimbaji wadogo kati ya wanne hadi watano wanaofika kuuza madini yao katika soko hilo. Mapunda alisema pamoja na kwamba soko limeanza kazi, lakini wanajipanga kufanya uhamasishaji zaidi katika migodi ili wachimbaji wadogo wanapopata dhahabu wafike kuziuza katika soko hilo. Mbali na mwitikio huo wa wachimbaji wadogo, Mapunda pia alisema ameanza kupokea simu kutoka kwa wanunuzi wa dhahabu nje ya nchi ikiwemo Oman na Zimbabwe.Alisema juzi alipata simu mbili kutoka wa wanunuzi wa dhahabu kutoka nchini Oman wanaotaka kuja kununua madini hayo. Mbali na kupokea simu za wanunuzi wa dhahabu kutoka nje ya nchi, pia nimewapokea wageni wa Kichina ambao nao wanataka tuwapatie ofisi ndani ya soko ili waanze kununua madini, tumejipanga kuwahudumia vizuri wageni ili waweze kufikia matarajio yao,alisema.Geita umekuwa Mkoa wa kwanza katika kuitikia agizo la serikali la kutaka kila mkoa uanzishe soko la madini ili kudhibiti utoroshaji wa madini kwenda nje ya nchi, lakini pia serikali ipate mapato. Katika mkutano wao na Rais John Magufuli, Januari 22, mwaka huu jijini Dar es Salaam, wachimbaji wadogo wa madini walimweleza rais kuwa utoroshaji wa madini nje ya nchi unachangiwa na kukosekana kwa masoko ya madini hapa nchini.Kutokana na hali hiyo, ndipo serikali ikaagiza kila mkoa nchini uanzishe soko la madini. Wakati akilifungua soko hilo hivi karibuni, Waziri Mkuu aliwataka wachimbaji wa madini kulitumia soko hilo vizuri, lakini pia akatoa wito kwa wafanyabiashara kutoka nje ya nchi wafike kuuza dhahabu zao katika soko hilo.  <topic>: KITAIFA 